Timbroù Kilikia

D’an 10 a viz Eost 1920 e voe sinet Feur-emglev Sèvres etre Kevredidi trec'h ar Brezel-bed kentañ hag an Impalaeriezh otoman a asante dilezel he damani e proviñsoù arabek hag afrikan. Tiriadoù bras ar Reter-nesañ a voe aloubet gant ar Rouantelezh-Unanet ha Bro-C’hall e broioù nevez savet : Siria, Irak, Treuzjordania, Liban, Palestina.

Dre ma oa bet fiziet melestradurezh Siria e Bro-Frañs e klasas houmañ ledanaat he zachenn-aloubiñ dre c’houlenn atebegezh war Kilikia, ur vro e kreisteiz Anatolia. Padout a reas beli ar C’hallaoued betek ar bloaz 1921 pa voe sinet Feur-emglev Ankara ha staget ar vro ouzh Republik Turkia.

Timbroù an Impalaeriezh Otoman dreistmoullet CILICIE a voe embannet gant postoù milourel Frañs e 1919, o kinnig arouez ar Sultaned (an Tuğra ), savadurioù ha gweledvaoù liesseurt. Tri stumm disheñvel evit skrivañ anv ar broviñs a gaver : lizherennoù bras pe brasoc’h, lizherennoù liammet. 

E 1919 c’hoazh e voe dreistmoullet an timbroù gant T.E.O. Cilicie (T.E.O = Territoires ennemis occupés).

E 1920 avat e cheñchas politikerezh ar velestradurezh hag e voe implijet timbroù Bro-C’hall ar bloavezhioù 1900-1906 dreistmoullet gant O.M.F. CILICIE, warno un talvoud-gwerzh e para ha piastr. O.M.F. a dalveze Occupation Militaire Française .

Pennadoù kar
Timbroù Tiriad an Alawited
Timbroù Siria

Kilikia, Timbroù Enez
Rummad:Timbroù Kilikia
Rummad:Siria